Guðný Dóra Gestsdóttir

Gljúfrasteinn var heimili og vinnustaður Halldórs Laxness og fjölskyldu hans um hálfrar aldar skeið. Íslenska ríkið keypti húsið árið 2002, þegar öld var liðin frá fæðingu skáldsins, og tveimur árum síðar var það opnað almenningi. Húsið er safn Halldórs Laxness þar sem heimili og vinnustaður hans eru látin haldast óbreytt. Forstöðumaður safnsins er Guðný Dóra Gestsdóttir:

„Nú er sumarið framundan, sem er mikill annatími á Gljúfrasteini, og erum við í þann mund að ljúka við stefnumótunarvinnu sem unnið hefur verið að í allan vetur. Út úr þeirri vinnu hefur meðal annars komið sú ákvörðun að hafa veg tónlistar sem mestan á Gljúfrasteini, enda var Halldór mikill tónlistarunnandi og haldnir voru tónleikar í húsinu meðan hann bjó þar. Má nefna að forláta Steinway-flygill, sem var í eigu Halldórs, er hér til staðar. Við verðum með tónleika á sunnudögum í sumar, sem Anna Guðný Guðmundsdóttir píanóleikari hefur umsjón með. Annars hlökkum við mikið til sumarsins og vonumst til að sem flestir leggi leið sína til okkar.“

Guðný hóf störf á Gljúfrasteini í janúar 2004. Áður hafði hún unnið m.a. hjá Mosfellsbæ og kom að því að skipuleggja 100 ára afmæli Halldórs Laxness: „Ég hafði eins og allir þekkt ritverk skáldsins en því miður ekki þekkt hann persónulega. Í gegnum starf mitt hefur þekking mín á lífi hans aukist til muna og er alltaf að aukast, sem er eins gott þar sem við fáum ótrúlegustu spurningar um Halldór, eins og hver skóstærð hans hafi verið og hver uppáhaldsmatur hans var, svo eitthvað sé nefnt.“

Allt frá opnun fyrir almenning hefur aðsókn verið góð og hafa yfir 12000 manns heimsótt Gljúfrastein: „Mitt starf er að halda utan um reksturinn, sjá um kynningu og uppbyggingu á staðnum, en hér er ekki aðeins „Hús skáldsins“ aðdráttarafl heldur erum við í fögru landslagi með góðum gönguleiðum sem skáldið gekk um á sínum tíma.“

Guðný er fjölskyldumanneskja og er eiginmaður hennar Þórður Sigmundsson, geðlæknir við Landspítala – háskólasjúkrahús, og eiga þau tvær dætur. Hún segir áhugamál sín og fjölskyldunnar tengjast útivist, veiðum og söng. „Við förum mikið á veiðar saman, veiðum aðallega silung, en stundum förum við með vinum okkar til Stykkishólms og veiðum þá þorsk, sem er mjög skemmtilegt. Útivistin tengist að hluta til hundinum okkar, Prins, sem er labradorhundur, og dregur hann okkur út á hverjum degi. Auk þess höfum við gaman af að ferðast um landið og tímum aldrei að eyða besta hluta sumarsins í útlöndum. Það er svo margt að skoða hér heima á góðum sumardegi. Hvað varðar sönginn þá hef ég alla tíð verið í kórum og er nú í Dómkirkjukórnum, sem er mjög skemmtilegur félagsskapur. Stutt er síðan við komum frá Krakau í Póllandi, sem var frábær ferð.“

Í sumar er ýmislega á prjónum hjá fjölskyldunni: „Við erum nýkomin frá Danmörku þar sem alltaf er notalegt að vera og í sumar ætlum við í Laxá í Laxárdal til að veiða urriða.“

Box

Nafn: Guðrún Dóra Gestsdóttir.

Fæðingarstaður: Grund á Fellsströnd í Dalasýslu, 20. mars 1961.

Foreldrar: Gestur Sveinsson (látinn) og Guðrún Valdimarsdóttir.

Maki: Þórður Sigmundsson.

Börn: Ásgerður, 18 ára, og Helga, 14 ára.

Menntun: BA í ferðamálafræði frá South Bank University í London

Myndatexti:

Guðný Dóra Gestsdóttir: „Útivistin tengist að hluta til hundinum okkar, Prins, sem er labradorhundur, og dregur hann okkur út á hverjum degi.“